# Tema№5. Türkmenistanyň maýa goýum syýasaty.

# 5.1. Ykdysadyýetiň ösmeginde maýa goýum syýasatynyň tutýan orny.

# 5.2 Maýa goýumlaryny maliýeleşdirmegiň çeşmeleri.

**5.3.Maýa goýum syýasatynyň esasy ýörelgeleri, maksatlary we meseleleri.**

# 5.4. Türkmenistanyň maýa goýum syýasaty we ony amala aşyrmagyň meha-nizmleri.

# 5.5. Daşary ýurtly maýadarlaryň we daşary ýurt maýalary bolan kähanalaryň işiniň hukuk üpjünçiligi.

# 5.5.1. Daşary ýurtly maýadaryň hukuklary we borçlary.

# 5.5.2. Daşary ýurtly maýadarlara berilýän ýeňillikler we aýratyn hukuklar

# 5.5.3. Daşary ýurt maýasynyň gatnaşmagyndaky kärhanlaryň resmi taýdan döwlet belligine alynmagynyň tertibi.

# 5.1. Ykdysadyýetiň ösmeginde maýa goýum syýasatynyň tutýan orny

Maýa goýumlar baradaky düýpli düşünjeler “Türkmenistanda maýa goýmak işi hakynda” Türkmenistanyň kanunynda dolulygyna beýan edilýär. Şeýlelikde, girdeji almak ýa-da durmuş taýdan peýda gazanmak maksady bilen başy tutulýan tele-keçilik we beýleki işlere gönükdirilýän emläk we paýhas gymmatlyklarynyň ähli görnüşi maýa goýumlara degişlidir. Soňra “gymmatlyklar” düşünjesi has giňişleýin beýan edilýär, ýagny olara şu aşakylar degişlidir:

* pul serişdeleri, maksatlaýyn bank goýumlary, aksiýalar we beýleki gymmat kagyzlar;
* gozgalýan we gozgalmaýan emläkler (binalar, desgalar, enjamlar we beýleki maddy gymmatlyklar);
* awtorlyk hukugyndan, tejribeden gelip çykýan emläk bilen bagly hukuklar we beýleki paýhas gymmatlyklary;
* ýeri we beýleki tebigy gorlary peýdalanmaga bolan hukuklar, şeýle-de beýleki emläk hukuklary;
* beýleki gymmatlyklar.

“Maýa goýumlar” kategoriýasy “düýpli goýumlar” düşünjesinden bellibir dere-jede tapawutlanýandyr. Düýpli goýumlara garanyňda, maýa goýumlar has giň düşünje bolmak bilen, öz içine esasy gorlary öndürmäge harç edilýän çykdajylardan daşary pul maýalaryny hem alýar. Gönükdirilýän zadyna baglylykda maýa goýumlar iki topara: **hakyky** we **maliýe** goýumlara bölünýär.

**Hakyky maýa goýumlar** – bu esasy gorlary öndürmäge, ýagny esasy gorlary döretmäge we yzygiderli täzelemäge gönükdirilan serişdelerdir. Bu düşünje özüniň mazmuny boýunça “düýpli goýumlar” adalgasyna laýyk gelýär. Maliýe maýa goýumlary – bu aksiýalara, obligasiýalara, beýleki gymmat kagyzlara gönükdirilýän goýumlar bolmak bilen, emlägiň eýesiniň resmi derejesi bilen göniden - göni bagly bolýar we emläkden girdeji almak hukugyna eýe edýär.

**Maliýe maýa goýumlary** düýpli goýumlary hem goşmaça çeşmesi bolup, gymmat kagyzlaryň bazarynda alnyp barylýan birža oýunlarynyň bijebaşy hem bolup bilýär.

Ỳöne maýa goýumlarynyň bellibir bölegi – maddy önümçiligiň dürli pudaklaryna degişli kärhanalaryň aksiýalaryna gönikdirilen goýumlar – özüniň tebigaty boýunça önümçilige goýulýan göni maýalardan tapawutlanmaýar. Häzirki zaman dünäniň ösüşi gymmat bahaly kagyzlaryň bazarynyň ösüş derejesi bilen kesgitlenilýär.

Maýadarlar goýumçy, karz beriji, satyn alyjy hökmünde çykyş edip, şeýle-de maýa goýum işiniň beýleki islendik gatnaşyjysynyň wezipesini ýerine ýetirip bilýärler we Türkmenistanyň, beýleki döwletleriň raýatlary we ýuridiki taraplary çykyş edýärler. Maýa goýum işine esasy gatnaşyjylara maýadarlar, taslama we potrat işleri bilen meşgullanýan guramalar (baş potratçy we kömekçi potratçy), gurluşyk desgasyny gurluşyk materiallary, konstruksiýalar we ş.m. bilen üpjün edýän kärhanalar we beýlekiler degişlidir.

Daşary ýurt maýadarlary bolup: daşary ýurtly ýuridiki tarap, şol sanda onuň Türkmenistandaky şahamçasy hem wekilhanasy; halkara guramasy; daşary ýurt döwleti; daşary ýurtly şahsy tarap şeýle-de maýa goýumy gönükdirilýän pursadynda daşary döwletiň çäginde hemişelik ýaşaýan raýatlygy bolmadyk adam; Türkmenis-tanyň çäginden daşarda hemişelik ýaşaýyş salgysy bolan Turkmenistanyň raýaty çykyş edýärler.

Maýa goýum işiniň esasy görkezijisi bolup onuň netijeliligi we maýa goýum taslamasynyň maliýe taýdan öz-özüni dolandyrmasy bolup durýar. Bu görkezijiler özara bagly we biri-birini içgin şertlendirýär.

**Öz-özüni dolandyrmagyň möhleti** – bu maýa goýum taslamasyna goýumlaryň gönükdirilen pursadyndan başlap, şol serişdeleriň oňa satyn alnan ýa-da döredilen obýekti netijeli ulanmak bilen dolulygyna gaýdylyp alnan gününe çenli wagt araçägidir.

**Başgaça aýdylanda**, **alnan arassa girdejiniň toplanylan jemi we amortizasiýa hajatlaryna amala aşyrylan geçirilen serişdeler bilen kärhana gönükdirilen maýa harajatlarynyň arasyndaky tapawut alnan peýda hasaplanylýar.**

**Maýa goýum işi (prosesi) diýip** döwletiň, şahsy we ýuridiki taraplaryň maýa goýumlaryny gönükdirmek boýunça amala aşyrýan amaly hereketleriniň tutuş bir toplumyna düşünilýär.

Döwletiň durmuşa geçirýän maýa goýum syýasaty diýip maýa goýum işini has janlandyrmak, ykdysady ösüşi, önümçiligiň netijelerini ýokarlandyrmak we ilatyň durmuş meselelerini oňyn çözmek maksady bilen amala aşyrylýan hojalyk işleriniň hemme subýektleri üçin amatly iş şertlerini döretmäge gönükdirilen maksatnama-laýyn çäreleriň tutuş bir toplumyna diýilýär. Maýa goýumlary önümçiligi galdyr-maga we ösdürmäge, onuň kuwwatlylygyny artdyrmaga, ýokary derejelere ýetir-mäge niýetlenenýär.

**Maýa goýum ýagdaýy diýlende** maýa goýum işiniň şertlerini kesgitleýän syýasy, ykdysady, hukuk, durmuş we beýleki hadysalaryň täsiri bilen amala aşyrylýan maýa gönükdirmek işleriniň bolup geçýän umumy gurşawy göz öňünde tutulýar. Umumy maýa goýum ýagdaýyna öz täsirini ýetirýän faktorlaryň arasynda tebigy-howa şertlerini, geografiýa taýdan ýerleşişi we ykdysady ýagdaýlary, degişli hile we mukdara laýyk gelýän zähmet resurslarynyň bolmagyny we kämil kanun-çylyk binýadynyň döredilmegini görkezip bolar.

Häzirki wagtda ýurtda şu aşakdaky iri maýa goýum taslamalary boýunça güýçli depginler bilen iş alnyp barylýar:

* Türkmenistany durmuş-ykdysady taýdan ösdürmegiň 2011-2030-njy ýyllar üçin Milli maksatnamasy;
* Türkmenistanyň Prezidentiniň, obalaryň, şäherçeleriň, etrapdaky şäherleriň we etrap merkezleriniň ilatynyň durmuş-ýaşaýyş şertlerini düýpli özgertmek boýunça Milli maksatnamasy;
* “Awaza” milli syýahatçylyk zolagyny toplumlaýyn özleşdirmek;
* “Hazar deňziniň türkmen ýalpaklygynyň tabigy baýlyklaryny özleşdirmek;

Maýa goýumlaryň öz wagtynda we ýerlikli ýerleşdirilmegi hem ulanyşa tab-şyrylýan gurluşyk desgalaryň hili, ilkinji nobatda, maliýeleşdirmegiň aýdyň çeş-meleriniň anykdan-anyk saýlanyp alynmagyna we bellenilmegine bagly bolup durýar. Maliýe taýdan üpjün edilýän çeşmelerine, maýalaryň gönükdirilýän ugruna baglylykda maýa goýum düzümleriniň şu aşakdaky görnüşlerini belleýärler:

* ykdysady pudaklar boýunça – senagat, oba hojalyk, gurluşyk, ulag we ara-gatnaşyk, geologiýa we beýlekiler, söwda, senagatyň içerki ugurlary (nebiti gazyp çykarmak, nebiti gaýtadan işleýän, gaz, gurluşyk materiallary sena-gaty, himiýa we nebit-himiýa, ýeňil, azyk, agajy gaýtadan işleýän we sellýuloza-kagyz, aýna we beýleki önümçilikler);
* tilsimatlar boýunça (çykdajylaryň we işleriň görnüşine laýyklykda) – gurluşyk-gurnama işleri, esasy gorlary (enjamlary, maşynlary we meha-nizmleri) satyn almak, beýleki düýpli işler we çykdajylar (geologiýa-gözleg, taslama-gözleg hyzmatlary we ş.m.);
* gaýtalanýan önümçilik – täze gurluşyk, düýpli abatlamak, bar bolan önüm-çilikleri tehniki taýdan döwrebaplaşdyrmak we giňeltmek;
* maliýeleşdirmegiň çeşmelerine baglylykda – hususy (girdeji we amortiza-siýa, beýleki toplanan serişdeler), çekilen – býujet serişdeleri, karzlar, göterimli karzlar, döwlet gorlarynyň serişdeleri;
* emlägiň görnüşine laýyklykda – döwlet (döwlet kärhanalarynyň we gurama-laryň, şahsy taraplaryň, jemgyýetçilik guramalarynyň serişdeleri, haýyr-sahawat kömegi we ş.m.).

Maýadarlar üçin şunuň ýaly ýeňillikler döredilýän möhüm pudaklaryň sanawy Türkmenistanyň Ministrler Kabineti tarapyndan ýurduň sebitleriniň aýratyn-lyklaryny göz öňünde tutmak bilen tassyklanylýar we onuň yzygiderli üsti ýetirilýär.

“Maýa goýmak işi hakynda” Türkmenistanyň kanunyna laýyklykda, ýurdumyzda amala aşyrylýan maýa goýmak işiniň şertlerini döwlet tarapyndan rejelemek boýunça çäreler Türkmenistanyň döwlet edaralary tarapyndan ýurtda hereket edýän kanunlara laýyklykda salgyt kanunçylygynda göz öňünde tutulan salgyt ýeňillikler.

# 5.2 Maýa goýumlaryny maliýeleşdirmegiň çeşmeleri

Türkmenistanda maýa goýumlaryny gönükdirmek işi şu aşakdakylaryň hasabyna berjaý edilýär:

* maýadaryň hususy pul serişdeleriniň we hojalyk içre mümkinçilikleriniň (girdeji, amortizasiýa maksadyna geçirilen serişdeler, toplanan pul seriş-deleri, raýatlaryň we ýuridiki taraplaryň süýşürintgileri döwlet ätiýaçlandyr-masy edaralary tarapyndan awariýalaryň tebigy betbagtçylyklaryň öwezini dolmak maksady bilen töleýän pullary, we beýleki serişdeleriň);
* maýadar tarapyndan karz alnan maliýe serişdeleriniň (bank we býujet karzlary, obligasiýa karzy we ş.m.);
* maýadaryň çeken maliýe serişdeleriniň (aksiýalaryň satylmagy netijesinde alnan serişdeler we beýleki goşantlarynyň);
* kärhanalaryň birleşmeleri tarapyndan bellenilen tertipde merkezleşdirilen pul serişdeleriniň;
* döwlet býujetinden, ýerli býujetlerden we býujete degişli bolmadyk gorlar-dan ýörite goýberilýän maýa goýum serişdeleriniň;
* daşary ýurt maýa goýumlarynyň.

Häzirki wagtda jemi içerki önümiň umumy möçberinde maýa goýumlarynyň tutýan paýy ýokary derejede bolmagynda galýar. Bu görkeziji:

**birinjiden** – maýa goýum işiniň ýokary işjeň häsiýetini;

**ikinjiden** – herekete girizilen kuwwatlyklary özleşdirmegiň we peýdalanmagyň derejesiniň ýeterlik däldigini;

**üçünjiden** – önüm öndürmeýän pudaklara gönükdirilýän maýa serişdeleriniň ýokary bolmagynda galýandygyny;

**dördünjiden** – milli manadymyzyň gyzyl pula çalyşylýan hümmetiniň işjeň ulanylýandygyny, munuň özi bolsa daşary ýurt potratçylary tarapyndan gurulýan desgalaryň we daşary ýurtlardan satyn alynýan tehnikanyň we enjamlaryň baha-synyň ýokarlandyrandygyny aýdyň görkezýär.

Bazar gatnaşyklarynyň barha çuňlaşýan Türkmenistan döwletimizde ykdysady ösüşiň esasy hereketlendiriji güýji hasaplanýan nebit-gaz toplumynyň hemme pudaklarynyň güýçli depginde ösmegi döwletimiz tarapyndan amala aşyrylýan maýa goýumlaryň esasy maliýe binýadyny düzýär: esasy çig mal serişdelerini gazyp çykarmak, gaýtadan işlemek we daşary ýurt bazarlaryna ibermek işinden alynýan girdejiler merkezleşdirilen döwlet býujetinde we ýurdumyzyň Hökümetiniň gyzyl pul gorunda ýygnalýar. Bu serişdeler, esasanam, milli ykdysadyýetimiziň strategik taýdan möhüm hasaplanýan ugurlarynda amala aşyrylýan maýa goýum maksat-namalaryny döwlet tarapyndan goldamak üçin ulanylýar. Biziň ýurdumyzda döwlet býujetiniň hasabyna iri maksatnamalaýyn meýilnamalar amala aşyrylýar, ykdysa-dyýetiň ileri tutulýan ugurlaryna we ulgamlaryna iri maýa goýumlar gönükdirilýär. Şeýle taslamalaryň aglaba bölegini medeni-durmuş maksatly desgalaryň gurluşygy tutýar. Býujet serişdeleri ýygymlaryň we emlägiň ähli görnüşlerine degişli subýekt-leriň alyp barýan hojalyk işine salynýan salgytlaryň hasabyna ýygnanylýar. Mikroderejede girdejiler maýa goýumlarynyň esasy çeşmesi bolup çykyş edýär. Çekilen maýa goýumlar (karz alnan serişdeler, şol sanda göterimli karzlar, býujetden alnan serişdeler we gorlaryň serişdeleri) hojalyk işi bilen meşgullanýan subýektler üçin geljekde gaýtaryp bermeli harajat bolup durýar. Bu özara hasaplaşyklar hem, esasan, alnan girdejiniň hasabyna amala aşyrylýar. Şonuň üçin maýadar geljekde özara hasaplaşyklary geçirmek üçin geljek girdejiniň çeşmeleriniň ýeterlikdigine göz ýetirýän bolsa, karz berýän tarap, töwekgellikleri mümkin boldugyça azaltmak maksady bilen, karzy alýanyň başyny başlan maýa goýum taslamasy amala aşyrylansoň, subýektiň alnan karzy gaýtaryp bermäge ukyplylygyna göz ýetirmek isleýär.

Dünýäniň ösen döwletleriniň tejribesine daýanmak bilen, Türkmenistanda ilatyň süýşürintgilerini artdyrmak maksady bilen adamlaryň ýaşaýyş-durmuş derejesini ýokarlandyrmak, girdejilerini köpeltmek, maýa goýmak üçin bar bolan şertleri yzygiderli kämilleşdirmek boýunça düýpli çäreler alnyp barylýar. Maýa goýum akymlaryny kadalaşdyrmakda we olaryň işini has janlandyrmakda bank edaralaryna hem uly orun degişlidir. Döwlet maýa goýum serişdelerini bir ýere ýygnaýan we olary netijeli dolandyrýan banklaryň işiniň düzgünini özgertmek arkaly maýa goýumlarynyň möçberine we düzümine oňyn täsir edip bilýär. Şol sebäpden hem ilatda bar bolan süýşürintgileri şäheriň ýa-da obanyň ykdysadyýetine çekmek mak-sady bilen bank ulgamyny ösdürmek üçin oňaýly şertler döredilýär.

**Hususy telekeçiligiň** ýola düşýän häzirki şertlerinde maýa goýumlarynyň esasy çeşmeleriniň biri hökmünde **uzak möhletleýin göterimli karzlar** çykyş edýär.

**Uzak möhletleýin bank karzlary**, ilkinji nobatda, ykdysadyýetiň strategik ähmiýetli maksatlaryny amala aşyrmak üçin peýdalanylýar.

**Uzak möhletleýin göterimli karzlary guramak işinde binýatlaýyn ýörelge-leriň üçüsine daýanylýar,** olar – **üpjünçilik,** **möhletlilik,** **töleglilik** şertleridir.

# 5.3.Maýa goýum syýasatynyň esasy ýörelgeleri, maksatlary we meseleleri

Milli ykdysadyýeti diwersifikasiýalaşdykmak we döwrebaplaşdyrmak zerurly-gyndan ugur almak bilen amala aşyrylýan maýa goýum syýasaty öz içine şu aşakdaky esasy **ýörelgeleri** alýar:

* maýa gönükdirmek işiniň ileri tutulýan ugurlaryny kesgitlemek;
* maýa goýmak işini kadalaşdyrmagyň esasy ýörelgelerini işläp taýýarlamak;
* maýa serişdelerini gönükdirmegiň strategik ugurlaryny bellemek;
* ykdysadyýetiň ileri tutulýan ugurlary bolan nebit-gaz we medeni-durmuş ulgamlarynda döwletiň maýa goýum işjeňliginiň ýokary derejesini saýlamak;
* hojalyk işlerini alyp barmakda gyradeň şertleri döretmegiň, salgyt we gümrük düzgüninde, iş şetlerinde amatly ýeňillikleri bolan erkin ykdysady zolaklary döretmegiň hasabyna ýurtda maýa goýmaga aňrybaş amatly ýagdaýy döretmek;
* merkezleşdirilen maýa goýumlaryň hasabyna kärhanalara netijeli döwlet goldawyny bermek;
* orta we kiçi telekeçilige ýeňillikli göterimli karzlary bermek we alyp barýan hojalyk işinde amatly şertleri döretmek arkaly olara döwlet goldawyny bermeklik;
* döwlet býujetiniň serişdeleriniň maksada laýyk harç edilmegine döwlet tara-pyndan alnyp barylýan gözegçiligi güýçlendirmek;
* daşary ýurt maýalaryny çekmek maksady bilen ýurduň hukuk – kadalaşdy-ryjy binýadyny pugtalandyrmak we kämilleşdirmek;

Ýerli salgytlary, maýa goýum boýunça berlen maýa goýum taslamasyny amala aşyrmak maksady bilen, şol sanda lizing boýunça baglaşylan ylalaşyklar esasynda alnan göterimli karzlary tölemekde berilýän ýeňillikler, göterimli karzlar boýunça göterimleri tölemäge çykarylan harajatlaryň bellibir böleginiň öweziniň dolunmagy, maýa goýum taslamasyny amala aşyrmak üçin karz alnan serişdeleriň girewine kepillikleri bermek, gozgalmaýan emläkleriň desgalaryny, beýleki esasy gorlary we emläkleýin hukuklary bermek, ýaşalmaýan gorlaryň desgalaryny kärendesine ber-mek arkaly territorial birliginiň Dolandyryş edarasynyň täze döredilýän guramanyň binýatlaýyn kapitalyna goşulyşmagy görnüşinde amala aşyrylyp bilner.

Durmuşa geçirilýän maýa goýum syýasatynyň baş maksady bar bolan önüm-çilikleri düýpli döwrebaplaşdyrmaga ýardam etmekden, milli ykdysadyýeti pudak we sebit bölünişigi taýdan düýpli diwersifikasiýalaşdyrmak zerurlygyndan ugur almak bilen täze önümçiliklere düýpli maýalaryň gönükdirilmegini höweslendir-mekden ybaratdyr. Bu hadysalaryň ählisi pudagara we sebitara bäsdeşligi güýç-lendirýär, munuň özi bolsa, öz gezeginde, önümçiligiň öz wagtynda döwrebaplaş-dyrylmagyny üpjün edýän maýa goýum syýasatyny yzygiderli kämilleşdirmegi şert edip goýýar.

Ilkinji nobatda, bu hojalyk işi bilen meşgullanýan subýektleriň täze, yzygiderli özgerýän şertlere uýgunlaşmagyny, ylmyň we tehnikanyň iň gymmatly gazananla-rynyň önümçilige ornaşdyrylmagyny çaltlandyrmaga ýardam berýär, ileri tutulýan pudaklary kesgitlemäge, esasy önümçilik gorlaryny gaýtadan dikeltmäge we kämil-leşdirmäge, tehniki öňegidişlikleri gazanmaga hojalyk işiniň mikro we makrodere-jesindäki hil görkezijilerini ýokarlandyrmaga mümkinçilik döredýär. Maýa goýum işini düýpli işjeňleşdirmek çäreleri durmuş-ykdysady özgertmeleriň iň bir netijeli gurallarynyň biri bolup durýar. Maýa goýumlarynyň hemişe geljege gönükdirilýän-digi hem olaryň tapawutly tarapydyr.

Maýa goýum syýasatynyň öňünde goýlan esasy **maksatlary** şulardyr:

* amala aşyrylýan maýa goýum syýasatyny sebitleriň durmuş-ykdysady ösüş derejesini deňleşdirmäge, ýürdumyzyň ilatynyň ýaşaýyş-durmuş hal-ýagda-ýyny dünýäniň ösen ýurtlarynyňka ýetirmäge gönükdirmek;
* taýýar önümi öndürýän pudaklary ösdürmäge has uly üns bermek hem-de sarp ediş harytlary öndürýän pudaklaryň gyradeň ösmegini gazanmak;
* kärhanalary düýpli döwrebaplaşdyrmak maksady bilen öz ýurdumyzyň we daşary ýurduň hususy sektoryndan maýa goýumlaryny çekmek;
* maýa goýumlarynyň netijeliliginiň artan ýagdaýynda döwlet tarapyndan iň möhüm durmuş üpjünçiligi önümçilikleriniň we durmuş sferasynyň ýokary derejede goralmagyny gazanmak;

Bu **meseleleri** üstünlikli çözmekde şu aşakdaky ýollar we usullar oňyn netije berip biler:

* maýa goýum işini amala aşyrmak üçin kanun çykaryjy, guramaçylyk we maglumat binýadynyň bar bolan mümkinçiliklerini kämilleşdirmek we olaryň täze ugurlaryny döretmek;
* ýurdumyzyň her bir territorial birliginiň maýalary gönükdirmek üçin özüne çekijilik häsiýetlerini açyp görkezýän maglumatlaryň Türkmenistanly we daşary ýurtly potensial maýadarlary üpjün etmegiň netijeli işleýän ulgamyny döretmek;
* hususy we daşary ýurt maýa goýumlaryny çekmekde, maýa goýum tasla-malarynyň içerki we daşarky bazarynda amatly maýa taslamalarynyň çyka-rylmagyny üpjün etmekde territorial birliginiň kärhanalaryna hemmetarap-laýyn ýardam bermek;
* maksatnamalaýyn meýilnamalary amala aşyrmak işine territorial birlikleriň işjeň gatnaşmagyny gazanmak;
* maýadarlara maýa goýmakda töwekgelliklerden goraýan kepillikleri bermek;
* şäheriň ýa-da obanyň çäklerinde maýa goýum işini amala aşyrmakda ýeňillikli (ilkinji nobatda salgyt) düzgüniniň döredilmegi;
* maýa goýum syýasatyny güýçlendirmek.

# 

# 5.4. Türkmenistanyň maýa goýum syýasaty we ony amala aşyrmagyň mehanizmleri

Daşary ýurtlaryň maýa goýum syýasatynda ykdysadyýetiň döwrebaplaşdy-rylmagyny tijendirýän ugurlaryň **üçüsini aýratyn bellemek gerekdir**. Munuň özi şu aşakda görkezilenler üçin amatly şertleri döretmek bilen baglydyr:

* önümçilik kuwwatlyklarynyň ösmegine güýçli badalga berýän, eýeçiligiň ähli görnüşine degişli bolan we hojalyk işi bilen meşgullanýan subýektler;
* ilatyň bilim we ylym potensialyny döwrüň talabyna laýyklykda ösdürmek we kämilleşdirmek;
* döwlet dolandyryş edaralarynyň, kärhanalarynyň we eýeçiligiň beýleki gör-nüşine degişli bolan hojalyk subýektleriniň arasynda netijeli partnýorçylyk gatnaşyklaryny ýola goýmak arkaly ykdysadyýetde bar bolan düýpli mese-leleri çözmek.

Bu ugurlaryň bazar gatnaşyklarynyň esasy ýörelgeleri (döwletiň kanunçylyk çäklerinde subýektlere ykdysady erkinliginiň berilmegi) we döwletiň olaryň hojalyk işine goşulyşmazlygy bilen inçeden sazlaşmagy hojalyk işini alyp barmakda öňde-baryjy hem oňyn usullary kemala getirmäge şert döredýär.

Türkmenistanda ykdysadyýeti döwrebaplaşdyrmagyň depginlerini artdyrmak, önümçiligiň netijeliligini ýokarlandyrmak, hojalyk işi bilen meşgullanýan subýektler üçin gyradeň şertleri döretmek işi şu aşakdaky ykdysady mehanizmleriň we çäreleriň üsti bilen amala aşyrylýar:

* bar bolan kanunçylyk namalaryny kämilleşdirmek we täzelerini döretmek;
* hojalyk işi bilen meşgullanýan, eýeçiligiň hemme görnüşlerine degişli bolan subýektler üçin şertleriň deň bolmagyna ýardam berýän bahalar syýasatyny yzygiderli kämilleşdirmek;
* häzirki zaman oba hojalyk we gurluşyk tehnikasyny, awtoulaglary we beýleki tehnikalary satyn almak arkaly döwlete degişli kärhanalara döwlet goldawyny bermek;
* döwlet tarapyndan hususy telekeçiligiň goldanylmagy.

Türkmenistanyň täze ykdysady strategiýasy milli ykdysadyýetiň diňe bir döwlete degişli böleginde däl, eýsem hususy sektorda hem hojalyk işleri bilen meşgullanýan subýektleriň döredijilik mümkinçilikleriniň dolulygyna amala aşyrylmagy üçin ýokary amatlyklary döredýän we önümçiligi ösdürýän hususy telekeçilere maýa goýumlar boýunça uzak möhletleýin ýeňillikli göterim karzlaryny bermekden daşary, Türkmenistanyň Hökümetiniň ýanynda Senagatçylar we telekeçiler birleş-mesi döredildi, hususy telekeçiligi döwletimiz tarapyndan goldamagyň Maksat-namasy işlenip taýýarlanylýar.

Gönükdirilýän maýa serişdeleriniň yzygiderli ösmegi senagat önümçiligini ýokary göterilmegine, ykdysadyýetiň umumy ýagdaýynyň sagdynlaşmagyna, pudaklary sebitleýin ösdürmek, kärhanalaryň tehniki we tilsimat binýadyny döwrebaplaşdyrmak we ozal işläp duran önümçilikleri giňeltmek işine goýberilýän maýa goýumlarynyň aňrybaş amatly gyradeňligini gazanmaklyk möhüm şertleriň biridir.

Türkmenistanyň ministrlikleri we pudak edaralary boýunça özleşdirilen önüm-çilik maýa goýumlarynyň gaýtadan öndürilişiniň (gözleg we ulanyş maksatly buraw işlerini, şeýle-de geljekki ýyllara niýetlenen taslama – gözleg çärelerine sarp edilýän serişdeler hasaba alynmadyk ýagdaýynda) düzümiň şertleriň biridir. Mundan başga-da tehniki taýdan döwrebaplaşdyrmak işlerine goýberilen maýa goýumlarynyň umumy möçberinde gatnaw awtoulaglaryny, gurluşyk we oba hojalyk tehnikasyny satyn almaga sarp edilen serişdeleriň paýynyň ýokary bolmagyny hem bellemek zerurdyr.

Gurluş düzüminde gurluşyk-gurnama işleriniň göwrümi ýokary bolan (ýol, ýaşa-ýyş jaý, jemagat gurluşygy, saglygy goraýyş, medeniýet, bilim ulgamlary) pudak-lara, tehnikany we enjamlary satyn almaga gönükdirilýän maýalaryň möçberiniň durnukly artdyrylmagy bu maksatnamalara niýetlenen çykdajylaryň umumy möçbe-rindäki paýy hem uly bolmagynda galýar.

Ähli durmuş amatlyklary bolan, giňden ýagty bu ýaşaýyş jaýlary, sport toplum-lary, çagalar oýun-sport meýdançalary, söwda merkezleri, suwa düşülýän serho-wuzlar bilen üpjün edilýär.

Türkmenistanyň Prezidentiniň “Obalaryň, şäherleriň, etraplardaky şäherleriň we etrap merkezleriniň ilatynyň durmuş-ýaşaýyş şertlerini düýpli özgertmek boýunça 2020-nji ýyla çenli döwür üçin” Milli maksatnamasyna laýyklykda, görkezilen döwrüň içinde infrastruktura, saglygy goraýyş, sport we bilim desgalaryny, mekdebe çenli çagalar edaralaryny we ýaşaýyş jaýlaryny gurmak işlerine 14,5 mlrd manat möçberinde maýa goýumlaryny gönükdirmek göz öňünde tutulýar.

Ỳurduň ilatynyň hususy ýaşaýyş jaýlaryny gurmaga we köpgatly jaýlarda taýýar öýleri satyn almaga ýeňillikli göterim karzlary berilýär. Mundan başga-da **2008-nji ýyldan başlap karzlary gaýtaryp bermegiň möhleti 15 ýyldan 30 ýyla çenli uzaldyldy,** **olaryň ýyllyk göterim tölegleri bolsa 1% möçberinde bellenildi.**

# 

# 5.5. Daşary ýurtly maýadarlaryň we daşary ýurt maýalary bolan kähanalaryň işiniň hukuk üpjünçiligi

# 5.5.1. Daşary ýurtly maýadaryň hukuklary we borçlary

Ỳurdumyzda hereket edýän kanunçylyk ulgamy esasynda daşary ýurt maýa goýumlary şu ýerde görkezilen görnüşde amala aşyrylyp bilinýär:

* daşary ýurtly maýadarlary doly degişli kärhanalary döretmek ýa-da ozal işläp duran kärhanalary satyn almaklyk;
* Türkmenistanyň kanunçylygy bilen raýat dolanyşygynda çäklendirilen-lerinden başga gozgalýan we gozgalmaýan emläkleri satyn almak;
* emläk bilen bagly hukuklary almaklyk.

Şu aşakdakylar Türkmenistanda daşary ýurtly maýadar bolup bilýär:

* daşary ýurtly ýuridiki tarap, şol sanda onuň Türkmenistandaky şahamçasy hem-de wekilhanasy;
* halkara guramasy;
* Türkmenistanyň çäklerinden daşarda hemişelik ýaşaýan ýeri bolan Türkme-nistanyň raýaty.

Türkmenistan döwleti daşary ýurt maýa goýumlary bolan kärhanalary babatynda göz öňünde tutulan hukuk goragyny, kepillikleri we ýeňillikleri maýa goýum taslamasynyň resmi taýdan bellige alnan gününden beýläk amala aşyryp başlaýar.

Türkmenistanyň kanunçylygynda daşary ýurt maýa goýumlarynyň şu aşakdaky döwlet kepillikleri göz öňünde tutulýar:

* daşary ýurtly maýadarlaryň hukuk taýdan goralmagynyň kepillendirilmegi;
* daşary ýurtly maýadara degişli bolan emlägiň rekwizisiýa (öwezini dolmak şerti bilen almak) edilen ýagdaýynda onuň öwezini doldurylmagynyň kepil-lendirilmegi;
* daşary ýurt maýa goýumalary bilen bagly tölegleriň geçirilmeginiň kepil-lendirilmegi;

Daşary ýurtly maýadarlara döredilýän kärhananyň esasy gorunyň möçberini, düzümini we gurluşyny saýlap almaga doly erkinlik berilýär. Türkmenistanyň kanunçylygyna girizilen üýtgetmeleriň daşary ýurtly maýadarlaryň, daşary ýurt maýalary bolan kärhanalaryň iş şertlerini pese düşürýän gadaganlyklara we çäklendirmelere getirýän ýagdaýynda, şeýle maýadarlara degişlilikde maýa goýum-larynyň resmi taýdan bellige alnan pursadynda hereket eden kanunçylyk düzgün 10 ýylyň dowamynda ulanylýar. Daşary ýurtly maýadarlara we işgärlere öz emlägini daşary ýurda erkin äkitmek hukugy berilýär.

Salgyt tölegler dolulygyna amala aşyrylansoň, daşary ýurtly maýadaryň alan girdejisi onuň ygtyýarynda galýar we Türkmenistanyň çäklerinde täzeden maýa goýmak maksatlarynda peýdalanyp bilner.

Daşary ýurtly maýadarlar Türkmenistanyň banklarynda Türkmenistanyň we beýleki döwletleriň pul birliginde bolan gündelik we hasaplaşyk hasaplaryny açmak hukugyna eýedirler. Daşary ýurtly maýadaryň içerki gyzyl pul bazarynda daşary ýurt gyzyl puluny satyn almak üçin Türkmenistanyň pul birligini ulanmaga hukugy bardyr.

Daşary ýurt maýalary bolan kärhanalarda, daşary ýurt ýuridik tarapynyň şaham-çasynda ýa-da wekilhanasynda zähmet çekýän, maýa goýmak işi bilen baglylykda Türkmenistanda bolýan daşary ýurt raýatlary we olaryň maşgala agzalary:

* möhleti bir ýyldan az bolmadyk köp gezeklik wizalary almak;
* Türkmenistanyň hemme çäklerinde erkin gezmek hukugyna eýedirler.

Türkmenistanyň kanunçylygynda göz öňünde tutulan ýagdaýlarda we tertipde maýadarlar şu aşakdakylara borçludyr:

* maliýe edaralaryna özüniň amala aşyrýan maýa goýumlarynyň möçberi we çeşmeleri baradaky beýannamany bermäge;
* düýpli gurluşyk amala aşyrylan ýagdaýynda munuň üçin degişli häkimiýet edaralaryndan we ýörite gulluklaryndan zerur bolan rugsatnamalary we ylalaş-malary almaga;
* maýa goýum taslamalarynyň döwlet ekspetizasy edarasyndan seýsmiki durnuk-lylyk, ýagny partlama howpsuzlygy, arassaçylyk gigiýena, ekologiýa we şäher-gurluşyk doly berjaý edilendigini tassyklaýan bellenen nusgadaky netijena-many almaga.

Daşary ýurt maýa goýumynyň gatnaşmagynda döredilen kärhananyň, daşary ýurt ýuridiki tarapyň şahamçasynyň we olaryň işgärleriniň, şol sanda Türkmenistanyň raýaty bolmadyk işgärleriniň arasyndaky zähmet hukuk gatnaşyklary **Türkmenis-tanyň zähmet kanunçylygy** bilen rejelenýär.

Daşary ýurt maýasy bolan kärhananyň, daşary ýurt ýuridiki tarapynyň şaham-çasynyň Türkmenistanyň raýaty bolmadyk işgärleriniň kanuny esasda alan aýlyk iş haklary we beýleki pul serişdeleri ýurdumyzda hereket edýän kanunçylyga laýyk-lykda **Türkmenistanyň çäginden daşyna çykarylyp bilner.**

Türkmanistanyň çäginde daşary ýurt maýa goýumy bolan, daşary ýurt ýuridiki tarapynyň we şahamçalarynyň we wekilhanalarynyň buhgalterçilik, statistik hasaby we hasabaty ýurdumyzda hereket edýän kanunçylyk tarapyndan bellenilen tertipde alnyp barylýar.

# 5.5.2. Daşary ýurtly maýadarlara berilýän ýeňillikler we aýratyn hukuklar

Maýa goýmak işini has işeňňirleşdirmek maksady bilen, daşary ýurt maýadar-laryna ýeňillikleriň şu aşaky görnüşindäki ýeňillikleri berilýär:

* salgyt ýeňillikleri;
* ygtyýarlandyrmak boýunça ýeňillikler;
* gümrük ýeňillikleri;
* wiza ýeňillikleri;
* sertifikatlamak boýunça ýeňillikler.

“Ỳer hakynda” Türkmenistanyň Bitewi kanunyna laýyklykda gurluşyk üçin we oba hojalygyna degişli bolmadyk beýleki işler üçin ýer paçlary 40 ýyla çenli möhlet bilen kärendesine berilýär.

Türkmenistana getirilýän şu emläkler gümrük pajynyň salynmagyndan boşa-dylýar:

* Türkmenistanyň Ministrler Kabinetiniň çözgüdine laýyklykda baglaşylan hal-kara ylalaşyklaryň we şertnamalaryň esasynda maýa goýum hökmünde getiril-ýän emläkler. Şeýle ýagdaýda olara maýa goýum taslamasynyň bahasy doly üzlüşilýänçä gümrük pajynyň salynmagyndan boşadylýar.

Daşary ýurt maýasy bolan kärhanalar ýörite ygtyýarnama almasyz öz önümi bolan harytlary (işleri, hyzmatlary) daşary ýurt bazarlaryna çykarmaga we özüniň hara-jatlary üçin zerur bolan önümleri (işleri, hyzmatlary) daşary ýurt bazarlaryndan getirmäge hukugy bardyr. Daşary ýurt maýasy bolan kärhanalar özüniň öndürýän önümini (işlerini, hyzmatlaryny) ýerlemegiň şertlerini özbaşdak belleýär. Bu şert bahasy döwlet tarapyndan rejelenýän önümlerden (işlerden, hyzmatlardan) özgelere degişlidir.

Türkmenistanyň maýa goýum taslamasynyň ileri tutulýan ugurlary, durnukly ykdysady ösüşleri üpjün edýän konsessiýa ylalaşyklary, ýurduň ykdysadyýetiniň düzüm taýdan düýpli özgermegi, onuň eksport mümkinçilikleriniň artmagy, şeýle-de ilatyň iş orunlary bilen doly üpjün bolmagy arkaly durmuş-ykdysady taýdan gülläp ösmeginiň hatyrasyna, Türkmenistanda hereket edýän kanunçylyk tarapyn-dan daşary ýurtly maýadarlar we daşary yurt maýasy bolan kärhanalara üçin beýleki ýeňillikler hem bellenilip bilner.

# 

# 5.5.3. Daşary ýurt maýasynyň gatnaşmagyndaky kärhanlaryň resmi taýdan döwlet belligine alynmagynyň tertibi

Döwlet resmi belligine almagyň we ýuridik taraplarynyň hasabyny ýöretmegiň hereket edýän tertibine laýyklykda daşary ýurt maýalaryň gatnaşmagynda täze döredilýän kärhanalar we olaryň özbaşdaklaşdyrylan düzüm birlikleri, daşary ýurt ýuridiki taraplaryň şahamçalary hem wekilhanalary baradaky maglumatlary resmi taýdan bellige almak we ýuridik taraplaryň Bitewi döwlet reýestrine girizmek prosesi üçin esaslandyryjynyň çözgüdi ýa-da Türkmenistanyň Ministrler Kabine-tiniň kabul eden karary (esasy gorunyň döredilmegine döwletiň gatnaşýan kärha-nalary döredilýän ýagdaýynda) esas bolup durýar.

“Kärhanalar hakynda” Türkmenistanyň kanunyna laýyklykda daşary ýurt maýa-laryň gatnaşmagynda esaslandyrylan kärhanalar öz işini şu guramaçylyk-hukuk görnüşlerinde amala aşyryp bilýär: hususy kärhana; hojalyk jemgyýeti; paýdarlar jemgyýeti; Daşary ýurt kompaniýalary Türkmenistanyň çäginde özüniň ýuridik tarapyň hukugy bolan kärhanalaryny esaslandyryp, şeýle hem ýuridik tarap bolma-dyk şahamçalaryny we wekilhanalaryny döredip bilýär. Kärhanany resmi taýdan döwlet belligine almak ýa-da almazlyk baradaky karar esaslandyryjylar tarapyndan kärhananyň zerur bolan resminamalarynyň berlen wagtyndan başlap iki hepde möhletiniň içinde çykarylýar.